Kogenud silm võib sedaviisi veetud joonest paljastada joonistaja loomuse. Jaapanlased kutsuvad seda maalikunsti sumi-ks, pidades oma suurteks eeskujudeks Tangi dünastia aegseid legendaarseid meistreid Wu Taozid (u. 700-760) ja Wang Weid (u. 698-759), kuigi nende algupäraste teoste ehtsuses kaheldakse ja usutakse, et neile omistatud maalingud on IX sajandi järgijate tööd. Suundumuse suureks arenguperioodiks peetakse nimetatud Songi dünastia aega ning selle meistritest tõstetakse esile Xia Guid, Ma Jiani, Mu Qid ja Liang Gaid. Songi ajastu meistrid olid põhiliselt maastikumaalijad, kes lõid hiljem kõikjal tuntud klassikalise Kaug-Ida maastikumaali traditsiooni. Oma maalides väljendavad nad looduse - mägede, vete, udude, kaljude, puude, taimede ja lindude - elu selliselt, nagu neid kogetakse tao ja zeni õpetuses.